KOMMISSIONENS BESLUTNING
af 20. december 2004
om Azorernes undtagelse fra visse bestemmelser i Europa-Parlamentets og Rådets direktiv 2003/54/EF
(meddelt under nummer K(2004) 4880)
(Kun den portugisiske udgave er autentisk)
(2004/920/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 2003/54/EF af 26. juni 2003 om fælles regler for det indre marked for elektricitet og om ophævelse af direktiv 96/92/EF (1), særlig artikel 26, stk. 1, og
ud fra følgende betragtninger:
(1)
Ifølge artikel 26, stk. 1, i direktiv 2003/54/EF kan medlemsstater, som efter direktivets ikrafttræden kan påvise, at der er betydelige problemer forbundet med driften af deres små isolerede systemer, anmode om undtagelser fra de relevante bestemmelser i kapitel IV, V, VI og VII samt kapitel III, for så vidt angår renovering, opgradering og udvidelse af eksisterende kapacitet; sådanne undtagelser kan indrømmes dem af Kommissionen.
(2)
Portugal sendte den 29. juni 2004 Kommissionen en anmodning om at få Azorerne undtaget fra bestemmelserne i kapitel III, IV, V, VI og VII for et ubestemt tidsrum på grundlag af artikel 26, stk. 1, i direktiv 2003/54/EF.
(3)
Azorerne kan karakteriseres som et »mikro-isoleret system« efter definitionen i artikel 2, nr. 27, i direktiv 2003/54/EF.
(4)
Azorernes særlige stilling på grund af deres afsides beliggenhed, afsondrethed, ringe størrelse, vanskelige topografi og sine særlige vejrforhold anerkendes i EF-traktatens artikel 299, stk. 2.
(5)
De dokumenter, der ledsager den portugisiske ansøgning, giver tilstrækkeligt bevis på, at det er umuligt at indføre et konkurrencepræget marked for elektricitet på grund af den meget lille produktion, og fordi øerne er afskåret fra hinanden. I et så lille system er det sjældent muligt med mere end ét kraftværk på hver ø, og tilstedeværelsen af konkurrerende producenter bliver derfor ret usandsynlig. Markedets størrelse opfordrer næppe til at ansøge om godkendelse eller til at afgive tilbud ved licitation. Desuden er der ikke noget højspændingstransmissionssystem, og uden konkurrence i produktionsleddet mister direktivets krav om udskillelse af distributionssystemerne sin berettigelse. De samme betragtninger gælder for andres adgang til systemet.
(6)
Efter at have undersøgt begrundelsen for Portugals anmodning er Kommissionen overbevist om, at undtagelsen og betingelserne for dens anvendelse ikke vil hindre opfyldelse af direktivets målsætninger.
(7)
Eventuelle teknologiske udviklinger på mellemlangt sigt kan imidlertid medføre betydelige ændringer, som må tages i betragtning.
(8)
Kommissionen har hørt alle medlemsstaterne som foreskrevet i artikel 26, stk. 1, i direktiv 2003/54/EF -
VEDTAGET FØLGENDE BESLUTNING:
Artikel 1
Den Portugisiske Republik indrømmes hermed undtagelse fra de relevante bestemmelser i kapitel IV, V, VI og VII samt kapitel III for så vidt angår renovering, opgradering og udvidelse af eksisterende kapacitet for de ni øer, der udgør Azorerne.
Artikel 2
Den portugisiske energimyndighed skal overvåge elektricitetssektorens udvikling på Azorerne og aflægge rapport til Kommissionen om væsentlige ændringer, der kan kræve genbehandling af denne undtagelse. Den første rapport skal forelægges fire år efter denne beslutnings ikrafttrædelsestidspunkt, og den anden ni år efter samme tidspunkt.
Artikel 3
Undtagelsen gælder for et ubestemt tidsrum. Kommissionen kan genbehandle den, hvis Azorernes elektricitetssektor ændrer sig væsentligt.
Artikel 4
Denne beslutning er rettet til Den Portugisiske Republik.
Udfærdiget i Bruxelles, den 20. december 2004.